God is net ’n handreik ver | Netwerk24
God is net ’n handreik ver
Deur Dr. Hannes De Kock 07 November 2018 06:01
Op ’n dag het ’n man gesterf met sy een hand op die stoel langs sy bed.
Van sy familie het dit gesien en gewonder waarom hy so snaaks op sy sterfbed gelê het.
By die man se begrafnis het die dominee die raaisel van die hand op die stoel opgelos toe hy aan die begrafnisgangers die volgende vertel het:
Hierdie man het moeite gehad om te bid, want hy het gereken dat die Here Jesus ver van hom weg is en so het die dominee op ’n keer ’n stoel langs sy bed gesit en vir die man gesê: “Jy moet altyd maar net dink dat die Here Jesus daar op die stoel, langs jou bed is. Só naby is Hy.
“ ’n Armlengte weg, ’n handreik-wydte naby.”
Die stoel het daar bly staan. As die man gebid het, het hy sy hand op die stoel gelê, asof hy sy hand in Jesus se hand lê.
So het hierdie man gesterf.
Ek weet dat die Here ’n armlengte, ’n handreikwydte weg van my is.
Is dit nie wonderlik om dit te weet nie?
Hy is só naby aan ons.